《九日偕诸寮长集镇海楼》
明代·李应兰

佳辰连骑上崔嵬，楼阁平临睥睨开。野树依微霜欲染，海云迢递雁初来。

十年紫剑空横斗，万里黄金尚有台。往事悠悠衰草外，西风长啸且衔杯。

作者简介：李应兰，字如卿。东莞人。明世宗嘉靖四十四年（一五六五）进士。官至福州太守。著有《罗浮漫语》。清黄登《岭南五朝诗选》卷四、民国张其淦《东莞诗录》卷一三有传。